**Tiszanána Község Önkormányzata Képviselő-testületének 5/2015.(III.2) önkormányzati rendelete: A sportról**

Tiszanána község Önkormányzat képviselő-testülete a sportról szóló 2004. évi I. törvény 55.§. (6) bekezdésében kapott felhatalmazás alapján, az Alaptörvény 32. cikk (1) bekezdés a.) pontjában, valamint Magyarország helyi önkormányzatairól szóló 2011. évi CLXXXIX. törvény 13.§. (1) bekezdésében meghatározott feladatkörében eljárva a következőket rendeli el:

**Helyzetértékelés**

A testnevelés és a sport fontossága vitathatatlan, jelentős az ifjúság egészségmegőrzésében és nevelésében betöltött szerepe, azonban minderre egyre szűkülő anyagi források állnak rendelkezésre, az ágazat valamennyi szereplője, így az Önkormányzat számára is.

A gyermekek edzettségi, egészségi állapota az utóbbi időben tovább romlott, a rendszeresen sportoló fiatalok száma, az iskolai testnevelés presztízsével együtt csökkent, míg a mozgásszegény életmódot folytatók száma jelentős növekedést mutat.

A lakosság szabadidősportjában, a rekreációs tevékenység keretében rendszeres testedzést folytatók köre elsősorban gazdasági és társadalmi okokból szűkült, ugyanakkor megjelent egy viszonylag szűk réteg, amely felismerve a rendszeres sportolás jelentőségét, beépítette azt mindennapi programjába és anyagilag is kész áldozni rá.

A testedzést, az egészséges életmód megvalósítását kiszolgáló sportlétesítmények, sportpályák, játszóterek, parkok száma valamelyest növekedett, 2010-1014 között a létesítmények állapota jelentős mértékben javult.

A lakosság egészségfejlesztése, közösségi erejének és összetartásának növelése és az egyéb közösségszervező rendezvények megtartása érdekében az önkormányzat Sportfejlesztési koncepciót dolgoz ki.

Tiszanána Község Önkormányzatának Képviselőtestülete a sportról szóló 2004. évi I. törvény 55. § (1) bekezdése felhatalmazása alapján – a kötelező és az önként vállalt önkormányzati sportfeladatok ellátása érdekében – az alábbi rendeletet alkotja:

**I.**

**Általános rendelkezések**

**1. §.**

A rendelet célja, hogy megalapozza és létrehozza Tiszanána Község Önkormányzata  
továbbiakban: önkormányzat) települési sportfejlesztési koncepciójának megvalósításához  
szükséges feltételrendszert, és meghatározza a helyi sporttevékenység finanszírozásának  
módját.

**2. §.**

A rendelet hatálya kiterjed:

- az önkormányzat közigazgatási területén lakó, továbbá a helyi sporttevékenységben  
 résztvevő magánszemélyekre;

- az önkormányzat által fenntartott és működtetett sportlétesítményekre, a testnevelési és  
 sporttevékenységet végző önkormányzati költségvetési szervekre;

- a képviselőtestületre és szerveire, valamint a polgármesteri hivatalra.

**II.**

**Az önkormányzat sportfeladatai**

**3. §.**

Az önkormányzat sportfeladatait a települési sportfejlesztési koncepciója tartalmazza részletesen.

**Az önkormányzat kötelező sporttevékenységgel kapcsolatos részletes feladatai**

**A települési sportfejlesztési koncepció**

**4. §.**

Az önkormányzat a települési sportfejlesztési koncepció meghatározása, megvalósítása és  
önkormányzati ciklusonként történő felülvizsgálata során kiemelt figyelmet fordít:

- az utánpótlás nevelésének támogatására;

- a diáksporttal kapcsolatos feladatok meghatározására és támogatására;

- a meglévő sportlétesítmények többfunkciós használatának biztosítására;

Tornacsarnok jelenleg alkalmas:

1., Kispályás labdarúgás

2., Kézilabda

3., Kosárlabda

4., Sportgimnasztika

5., Szertorna

6., Asztalitenisz

7., Aerobic

- a tradicionális települési sportágak stabil és eredményes működésének segítésére.

**A sporttal foglalkozó helyi szervezetekkel való együttműködés**

**5. §.**

(1) Az önkormányzat – testnevelési és sportfejlesztési célkitűzéseivel összhangban –  
 mindenkori lehetőségeinek megfelelően támogatja a sporttal foglalkozó helyi   
 szervezeteket.

(2) Az általa fenntartott sportlétesítmények használatát biztosítja. A sportegyesületekkel, a   
 sporttevékenységet is folytató civil szervezetekkel a létesítmények tartós és rendszeres   
 használatának feltételeit illetően megállapodásokat köt.

(3) A közterületek és a közterületeken lévő önkormányzati tulajdonú kiszolgáló   
 létesítmények, műszaki berendezések sport célú használatát biztosítja.

**Az önkormányzat tulajdonában álló sportlétesítmények fenntartása, működtetése**

**6. §.**

Az önkormányzat a tulajdonában lévő sportlétesítmények működéséhez, állagmegóvásához,  
indokolt fejlesztéséhez szükséges fedezetet éves költségvetésében biztosítja. Figyelmet fordít  
a fejlesztés támogatásához Európai Uniós, hazai, regionális pályázati források igénybevételére.

**Az önkormányzati óvodai és iskolán kívüli sporttevékenység megteremtése**

**7. §.**

(1) Az önkormányzat az iskolán kívüli sporttevékenység végzéséhez szükséges személyi és   
 tárgyi feltételek biztosításáról gondoskodik.

(2) Az oktatási intézmények testnevelési alapfeladataik ellátásán túl részt vesznek a település

sportegyesületének utánpótlása nevelésében, a civil szervezetek sporttevékenységének   
 támogatásában, figyelembe véve a gyermek és ifjúság különböző korcsoportjainak   
 életkori sajátosságait. Az oktatási intézmények és a település önkormányzati   
 támogatásban részesülő sportszervezetei együttműködnek a tanórán kívüli   
 sporttevékenységek szervezésekor.

**Az önkormányzat önként vállalt sportfeladatai**

**Az önkormányzati tulajdonban álló sportlétesítmények fejlesztése**

**8. §.**

(1) Az önkormányzat ciklusprogramjának megfelelően dönt a sportlétesítmények és  
 tevékenységek fejlesztéséről a mindenkori éves költségvetésében. A fejlesztéseknél  
 előnyben kell részesíteni azokat a fejlesztési programokat, amelyek

a) multifunkcionális létesítményeknek minősülnek;

b) a közösségszervező sporttevékenységek;

c) a sportturizmust is szolgálják.

**A szabadidősport feltételének fejlesztése**

**9. §.**

Az önkormányzat az egészségmegőrzés, a fizikai fittség fokozása, az egészséges, mozgásban  
gazdag életmód iránti igény további felkeltése érdekében szerepet vállal a szabadidősport  
feltételeinek fejlesztésében.

**A gyermek- és ifjúsági sport, az utánpótlás-nevelés, a nők és a családok sportjának,**

**a hátrányos helyzetű társadalmi csoportok és a fogyatékosok sportjának,**

**illetve a tömeges részvétellel zajló sportrendezvények lebonyolításának segítése**

**10. §.**

A gyermek- és ifjúsági sportot, az utánpótlás-nevelést, a nők és a családok sportját, a  
hátrányos helyzetű társadalmi csoportok és a fogyatékosok sportját, illetve a tömeges  
részvétellel zajló sportrendezvények lebonyolítását az önkormányzat támogatja.

(1) A gyermek- és ifjúsági sportot, az utánpótlás-nevelési tevékenységet támogatásával segíti,

valamint vállalja az önkormányzat:

a) a szabadtéri sportlétesítmények fejlesztését;

b) játszóterek fejlesztését;

c) a településen működő sportszervezetekben az amatőr versenyző utánpótlás   
 nevelésének támogatását;

d) a szabadidő hasznos eltöltésére irányuló sportesemények szervezését

e) az úszás oktatásának támogatását (szabadvízi strand).

(2) A tömeges részvétellel zajló sportrendezvények lebonyolításának területén az  
 önkormányzat a visszatérő hagyományos sporteseményeket és rendezvényeket támogatja.

**A nemzetközi sportkapcsolatokban való részvétel**

**11. §.**

(1) Az önkormányzat adottságainak megfelelően részt vesz a nemzetközi   
 sportkapcsolatokban:

a) a testvértelepüléseivel való sportkapcsolatok kiépítésével lehetőséget biztosít a  
 sportrendezvényeken való szereplésre,

b) a nemzetközi jelentőségű helyi sportesemények, tevékenységek, valamint a települési  
 sport- és civilszervezetek nemzetközi sportrendezvényeken való részvételét támogatja.

**III.**

**Az önkormányzat sportintézményei és létesítményei**

**12. §.**

Az önkormányzat az alábbi sportlétesítményeket tartja fenn és működteti:

- Települési Sportpálya (Öltöző, füves nagy pálya, kis méretű bitumenes pálya),

- Főtér és Tiszanána Dinnyésháti Strand játszótere

- Tornacsarnok

- Óvodában lévő tornaszoba és játszótér

- Tiszanána-Dinnyésháti Strand (szabadvízi strand, homokfoci és strandröplabdapálya).

A felsorolt létesítmények feladatait Tiszanána Község Önkormányzat SZMSZ-ében foglaltak, valamint az intézmények alapító okiratai és szervezeti működési szabályzatai tartalmazzák. Törvényességi ellenőrzésüket, felügyeletüket a jogszabályban meghatározott rend szerint végzik az arra jogosult szervezetek.

**13. §.**

Az önkormányzat sportlétesítményeinek felújítási programja.

Ld: 1. melléklet

**IV.**

**A sporttevékenység irányítása**

**14. §.**

Külön jogszabályban és e rendeletben meghatározott sportfeladatokkal kapcsolatos  
hatásköröket a képviselőtestület, és/vagy átruházott hatáskörben a polgármester és a  
képviselőtestület által létrehozott Oktatási-, Kulturális-, Idegenforgalmi és Sport Bizottság gyakorolja.

**V.**

**A sporttevékenység finanszírozása**

**15. §.**

(1) Az oktatási intézményekben folytatott tanórán kívüli sporttevékenység éves pénzügyi  
 feltételeit az önkormányzat az intézményi költségvetésben lehetőségei szerint biztosítja.

(2) Az önkormányzat éves költségvetési koncepciójának elfogadása előtt az önkormányzat  
 képviselőtestülete és az illetékes bizottsága az önkormányzati támogatásban részesülő  
 sportszervezetek tájékoztatása alapján, a következő évi terveik ismeretében alakítja ki a  
 költségvetés sporttámogatási koncepcióját.

Az önkormányzat az éves költségvetési beszámolója előtt a támogatott szervezetektől  
 tájékoztatót kér az előző évi szakmai és gazdálkodási munkájukról.

(3) Az önkormányzat a sportcélú támogatások összegéről az éves költségvetési rendeletében  
 dönt. ***E döntés szerint az éves költségvetés működési kiadásaiból sportcélú támogatást   
 képez, melynek összege min. 200.000.- Ft.*** A támogatás forrásai a sporttörvény alapján az   
 állam által biztosított normatív támogatás, valamint az önkormányzat saját bevételei.

(4) Az önkormányzat a tulajdonában lévő sportlétesítményeket bérbe is adja. A   
 sportlétesítmények bérbeadásából befolyó összeg a (3) bekezdés szerinti források   
 kiegészítése.

(5) A sportcélú támogatások elosztását a képviselőtestület végzi.

**VI.**

**A sporttörvény végrehajtásával kapcsolatos helyi államigazgatási feladatok**

**16. §.**

A település közigazgatási területén a sporttörvény vonatkozó előírásai szerint lehet  
sportrendezvényt szervezni, a sportrendezvényért a szervező felel.

(1) Az önkormányzati tulajdonban lévő sportlétesítményekben, a közterületeken és az  
 önkormányzati intézményekben szervezett sporteseményeket illetően a szervezőnek az  
 önkormányzat felé előzetes tájékoztatási kötelezettsége van.

A szervező a jogszabályokban foglalt engedélyek birtokában és az igénybe vett terület   
 kezelőjének hozzájárulásával tarthatja meg a sportrendezvényeket.

(2) Közterületeken rendezvények a közterületek használatáról szóló rendeletnek megfelelően  
 szervezhetők és megtartásukhoz az önkormányzat (képviselőjének vagy megbízottjának)  
 előzetes tulajdonosi hozzájárulása és közterület használati megállapodás szükséges.

(3) Az önkormányzat tulajdonában vagy az önkormányzati intézmények tulajdonában, illetve  
 kezelésében lévő sportlétesítmények, eszközök üzemeltetője köteles a   
 sportlétesítményeket, eszközöket rendeltetésszerű állapotban tartani.

**VII.**

**Vegyes rendelkezések**

**17. §.**

(1) Az önkormányzat a település sportéletének fejlesztését elősegítő magán- és jogi személyeket, a sikeres sportolókat és sportszervezeteket Tiszanána Község kitüntető címeinek adományozásáról szóló 19/2013.(IV.8.) önkormányzati rendelet szerint Díszpolgári cím, illetve Tiszanánáért Emlékérem kitüntető díjba részesítheti.

**18. §.**

Az önkormányzati sport célú támogatásban részesülők kötelesek a sporttörvény előírásai és az  
önkormányzattal kötött megállapodások szerint tevékenykedni; a törvényi előírások vagy a  
vállalat kötelezettségeik megszegése a támogatások megvonásával illetve az önkormányzattal  
kötött szerződések felmondásával járhat. A megállapodások megkötésére az adott évi  
költségvetés elfogadását követő két hónapon belül kerül sor.

**19. §.**

1. A rendelet kihirdetését követő nap lép hatályba.
2. A rendelet hatálybalépésével egyidejűleg a sportról szóló 9/2011.(III.30.) önkormányzati rendelet hatályát veszti.

Tiszanána, 2015. február 20.

Dr. Tóth József Dr. Joó István

polgármester jegyző

1. melléklet

**Tiszanána Község Önkormányzat**

**Sportlétesítmény-felújítási Program**

**I. Előzmények**

1., A testnevelés és a sport fontossága vitathatatlan, jelentős az ifjúság egészségmegőrzésében és nevelésében betöltött szerepe, azonban minderre egyre szűkülő anyagi források állnak rendelkezésre, az ágazat valamennyi szereplője, így az Önkormányzat számára is.

A gyermekek edzettségi, egészségi állapota az utóbbi időben tovább romlott, a rendszeresen sportoló fiatalok száma, az iskolai testnevelés presztízsével együtt csökkent, míg a mozgásszegény életmódot folytatók száma jelentős növekedést mutat.

A lakosság szabadidősportjában, a rekreációs tevékenység keretében rendszeres testedzést folytatók köre elsősorban gazdasági és társadalmi okokból szűkült, ugyanakkor megjelent egy viszonylag szűk réteg, amely felismerve a rendszeres sportolás jelentőségét, beépítette azt mindennapi programjába és anyagilag is kész áldozni rá.

2., A testedzést, az egészséges életmód megvalósítását kiszolgáló korábbi sportlétesítmények, sportpályák, játszóterek állapota ugyan javult az új fejlesztésekkel, de tovább kell növelni a sportolás lehetőségeit a kor követelményeihez, illetve a szakhatósági előírásokhoz igazítva.

3., A fenti folyamatok megoldása érdekében, valamint a lakosság egészségfejlesztése, közösségi erejének és összetartásának növelése és az egyéb közösségszervező rendezvények megtartása érdekében Sportlétesítmény felújítási és fejlesztési programot dolgoz ki.

4., A helyi program szorosan kapcsolódik az országos célkitűzésekhez is, mely az évtized legátfogóbb sportlétesítmény-fejlesztési programja, a Sport XXI Létesítményfejlesztési Program a 1055/2004. (VI. 8.) Korm. határozat alapján indult és egységes sportszakmai koncepció mellett az alábbi hat alprogramot foglalta magában:

1. **„Sport a kistelepüléseken” program**
2. „Olimpiai központok fejlesztése” program
3. „Stadion-korszerűsítési” program
4. **„Sporttal a közösségekért” program**
5. „Tanuszodát minden kistérségben” program
6. **„Korszerű tornatermet mindenhol” program**

Fentiekből a vastagon szedettek tartalmazzák a helyi prioritásokat.

**II.** **Az önkormányzat sporttevékenységgel kapcsolatos feladatai**

1., Helyi sportszervezetek, civil szervezetek és nevelési intézmények sportcélú támogatásai;

2., Helyi sportlétesítmények fenntartása, működtetése;

3., A sportszervezetek utánpótlás nevelésének támogatása;

4., A diáksporttal kapcsolatos feladatok meghatározása és támogatása;

5., A meglévő sportlétesítmények többfunkciós használatának biztosítása;

6., A tradicionális települési sportágak stabil és eredményes működésének segítése;

7., A sport közösségfejlesztő hatásának erősítése;

8., A diákok, a nők és a mozgássérültek sportjának elősegítése.

9., Sportrendezvények szervezése;

10., Tömegsport támogatása

**III. Az önkormányzat sportlétesítményei**

**A., Felsorolás:**

1., Sporttelep: Bem u. ( hrsz.) alatt elhelyezkedő füves nagypálya.

2., Sporttelep: Bem u. (hrsz) alatt elhelyezkedő kis méretű bitumenes pálya.

3., Sporttelep: Bem u. (hrsz) alatt elhelyezkedő öltöző.

4., Sportcsarnok: Hunyadi út 1. alatt elhelyezkedő tornacsarnok

5., Főtéri játszótér: hrsz. alatt elhelyezkedő játszótér

6., Tiszanána-Dinnyésháti Strand játszótér: hrsz. alatt elhelyezkedő játszótér

7., Tiszanána-Dinnyésháti Szabadvízi Strand: hrsz alatt elhelyezkedő strand

8., Tiszanána-Dinnyésháti Szabadvízi Strand: hrsz alatt elhelyezkedő homokfoci és strandröplabda pálya

9., Óvoda: Fő út 112. alatt elhelyezkedő tornaszoba

10., Óvoda: Fő út 112. játszótér

**B., Létesítmények állapota:**

Sporttelep: Öltöző: 2013-ban újjáépítettük, állapota kiváló, de bővítés szükséges.

Sporttelep: Füves pálya: a pálya felújításra szorul, elsősorban földmunkák (nyesés, süllyedt részek feltöltése, sportpázsit megújítása) elvégzése szükséges. A védőkorlát ugyan megépült, de az inkább jelképes jelentőségű, a védő funkciónak nem felel meg. A kerítést teljes egészében felújítottuk. A pálya talaja, a pázsit állapota nem megfelelő.

Sporttelep: kisméretű bitumenes pálya: újra aszfaltoztuk. A pályák felfestését kell elvégezni rajta, illetve kiskaput, hálót, kosárpalánkot, tenisz és röplabda tartóberendezéseket és hálót szükséges vásárolni. A bitumenes sportpálya körbekerítése 4-5 m-es magasságban indokolt. A pálya négy sarkára világító berendezés felszerelését tervezzük.

Óvoda: tornaszoba: állaga jó, napi használata miatt folyamatosan karbantartott, megfelelő állapotú létesítmény. A helyi karbantartás elegendő mértékű a jelenlegi állapot megőrzéséhez.

Óvoda: udvari játszótér: állaga jó, rendszeres karbantartása az elhasználódás arányában indokolt. Az udvar további bővítése szomszédos telkek megvásárlásával indokolt. Az udvart bővítettük, az egyik szomszédos telekrész bérbevételével. Telekvásárlás indokolt.

Főtéri játszótér: állapota jó, kisebb karbantartást és felújítást igényel. Pályázati lehetőségek kapcsán 2012-ben felújítása és modernizálása megoldódott.

Tiszanána-Dinnyésháti Strand: játszótér: állaga jó, rendszeres karbantartása az elhasználódás arányában indokolt.

Tiszanána-Dinnyésháti Strand: homokfoci és strandröplabda pálya: állaga jó rendszeres karbantartása az elhasználódás arányában indokolt.

Tiszanána-Dinnyésháti Strand: szabadvízi strand: állapota és vízminősítése jó, strandprofilja jó minősítést kapott, karbantartása (iszaptalanítás, stb..) szükség szerint indokolt.

Tornacsarnok: a sportpadló is felújításra került. A tornacsarnokban rendszeres karbantartást, kisebb felújítást el kell végezni.

**C., Javasolt műszaki megoldások:**

Sporttelep: Öltöző: bővítés.

Sporttelep: Füves pálya: a talaj és a teljes pálya felújítása. Öntözőberendezés vásárlása, kút fúrása, szivattyú vásárlása szükséges.

Sporttelep: Kis méretű bitumenes pálya: 3-4 cm-es aszfalt kopóréteg felvitele és a pályák (többfunkciós sport: kispályás foci, kézilabda, tenisz, lábtenisz,) újrafestése szükséges, illetve eszközvásárlásra van szükség. Extrém sportok űzésére is alkalmassá kell tenni a bitumenes sportpályát az ehhez szükséges dobogók, korlátok, ugratók megvásárlásával.

Sporttelep: 20 x 40-es műfüves pálya kialakítása igényként jelentkezik.

Sporttelep: Futó és távolugró, magasugró hely kialakítása lehetséges és célszerű.

Sporttelep: Az öltöző és a tervezett műfüves pálya között kisebb játszótér megépítése szükséges.

Főtéri játszótér: az elavult eszközök cseréje, újak építése, eszközök bővítése, biztonsági zónák kiépítése, sétányok kialakítása, parkosítás-virágosítás, bukó terek újjáépítése, illetve utcabútorok kihelyezése (szemetesek, ülőpadok).

Óvoda: tornaszoba: állaga jó, napi használata miatt folyamatosan karbantartott, megfelelő állapotú létesítmény.

Óvoda: udvari játszótér: fenntartási munkák elvégzése és telekbővítés esetén játszóeszközök számának növelése.

Tiszanána-Dinnyésháti Strand: játszótér: a fenntartási munkák folyamatos elvégzése indokolt.

Tiszanána-Dinnyésháti Strand: homokfoci és strandröplabda pálya: a fenntartási munkák folyamatos elvégzése indokolt.

Tiszanána-Dinnyésháti Strand: szabadvízi strand: szükség szerinti iszaptalanítás elvégzése, valamint a vízi növények irtása, gyérítése.

Tornacsarnok: folyamatosan kell végezni a karbantartási munkát.

**IV. Az új sportágak infrastrukturális hátterének biztosítása**

A lakosság, a diákok és a sportszervezetek egyaránt jelezték az elmúlt időszakokban az új igényeiket, fejlesztési elképzeléseiket. Ennek megfelelően alakított ki az alábbi koncepciókat a különféle sportágak biztosíthatósága érdekében.

**Tornacsarnok:**

Lehetőséget teremt: *tenisz, lábtenisz, küzdősportok, birkózás, floorball*, *asztali tenisz* jelentkező igényeinek kielégítésére, illetve jellegénél fogva segítheti *a röplabda és a tollaslabda* elterjedését is.

**Kisméretű bitumenes sportpálya felújítása:**

Lehetőséget teremt: kézilabda, kispályás foci, tenisz, lábtenisz, extrém sportok jelentkező igényeinek kielégítésére.

**V. A sport, mint Közösségfejlesztő erő**

1., A településen élő fiatalok számára teremt megfelelő minőségű hátteret a szabadidő hasznos eltöltésére, melyhez az Önkormányzat biztosítja az épületet délutánonként, hétvégenként és a szünetekben egyaránt.

2., A településen élők számára szervezünk itt különböző rendezvényeket, aminek segítségével erősíthetjük az identitástudatot, az összetartozást, a közösségi élet aktivizálódását.

3., A település hazai és külföldi testvérkapcsolatainak erősítése, csereprogramok, játékos és sportvetélkedők szervezésével.

4., A szomszédos települések bevonása a programjainkba, ahol a sportolni vágyók használhatják a mi infrastruktúránkat, elsősorban Hevesvezekény, Kisköre, Füzesabony, Kömlő és Sarud esetében.

5., A nők és a mozgáskorlátozottak sportjának biztosítása, mint az egészségvédelem, az egészséges életmódra nevelés, illetve a hátrányos helyzetből adódó nehézségek leküzdése a sportinfrastruktúra lehetőségei által.

**VI. Az önkormányzat együttműködő partnerei:**

1., Tiszanánai Futball Klub

2., Tiszanánai Tűzoltó Egyesület

3., Tiszanánai Polgárőr Egyesület

4., Kömlő Község Önkormányzata

5., Sarud Község Önkormányzata

6., Nána Község Önkormányzata (Szlovákia)

7., Zetelaka Község Önkormányzata (Románia)

8., Baranow Község Önkormányzata (Lengyelország)

9., Tiszanánai Sütő András Általános Iskola

10., Tiszanánai Tündérkert Óvoda

11., Enter-Nána Nonprofit Kft

12., Kisköre Város Önkormányzata

13., Kiskörei Sport Egyesület

14., Füzesabonyi Női Kézilabda Csapat

15., Hevesvezekény Község Önkormányzata

16., Tiszanánai Római Katolikus Egyházközösség

17., Tiszanánai Református Egyház

18., Tiszanána egyéb civil szervezetei